tartuNLP/wikipedia-smugri-20251201 huggingface dataset:
Nimitz-luokka

Nimitz-luokka on Yhdysvaltain laivaston kymmenen ydinkäyttöisen aluksen muodostama lentotukialusluokka.
Valmistus.
Luokan ensimmäinen alus, "USS Nimitz", luovutettiin Yhdysvaltain laivastolle vuonna 1975. Aluksen sisaraluksineen on rakentanut Newport News Shipbuilding Co. Vuonna 2008 valmistui luokan kymmenes ja viimeinen alus, "USS George H. W. Bush". Alus oli samalla ensimmäinen muutos kohti uutta lentotukialusluokkaa (Gerald R. Ford -luokka (suunnitteluvaiheessa CVN-21)), jonka rakentaminen aloitettiin vuonna 2007. Bush on varustettu uusilla teknologioilla, kuten uudella monikäyttöisellä tutkajärjestelmällä ja avoimen arkkitehtuurin tietoverkolla. Aluksen miehistövaatimus on myös vähentynyt merkittävästi aiemmasta. Kustannusten alentamiseksi joitain uusista teknologioista on jo käytetty "USS Ronald Reaganissa". 
Koska luokan ensimmäiset kolme alusta ("Nimitz", "Eisenhower" ja "Vinson") eroavat merkittävästi sarjan myöhemmistä seitsemästä aluksesta on näitä seitsemää alusta kutsuttu myös "Theodore Roosevelt" -luokan lentotukialuksiksi, vaikka Yhdysvaltain laivasto ei virallisesti tätä nimitystä käytäkään. Todellisuudessa yksikään alusluokan aluksista ei ole identtinen. Vanhemmat alukset on vuorollaan tuotu huoltoon ja tankattavaksi Refueling And Complex Overhaul (RCOH) -ohjelman mukaisesti, jolloin niiden ominaisuudet on saatettu vastaamaan uudempien laivojen standardeja. Ensimmäinen RCOH-päivityksen saanut alus oli Nimitz vuonna 1998.
Dark Angel (yhtye)

Dark Angel oli yhdysvaltalainen thrash metal-yhtye. Yhtye perustettiin Los Angelesissa ja sen ensimmäinen demo ilmestyi vuonna 1983. Yhtye hajosi 1990-luvun alussa, mutta se perustettiin uudelleen vuonna 2002 ja se hajosi taas vuonna 2005. Vuonna 2003 Dark Angel teki nauhoituksia täyspitkää levyä varten tauon jälkeen, mutta laulaja Ron Rinehartin vammauduttua vakavasti levyn lauluja ei saatu nauhoitettua, eikä levyäkään siten ole julkaistu. Ainoa kyseisistä sessioista julkaistu kappale on Metallica-cover Creeping Death, joka ilmestyi sekä itsenäisenä singlenä että Metallica-tribuutilla Metallic Attack - The Ultimate Tribute.
Yhtyeen jäsenistä on rumpali Gene Hoglan miltei ainoa, jonka muusikonura on jatkunut aktiivisena näihin päiviin asti. Yhtyeen kitaristi Jim Durkinin kerrottiin kuolleen 58-vuotiaana 10. maaliskuuta 2023.
Diskografia.
Studioalbumit
Livealbumit
Kokoelma-albumit
Demot
Singlet
Videot
Muut esiintymiset
Mira-tähti

Mira-tähti on punertava, pitkäjaksoisesti sykkivä jättiläistähti. Tähden sykkiminen aiheuttaa jaksollisia kirkkauden muutoksia. Mira-tähdet ovat hyvin punaisia, spektriluokkiin M, C tai S kuuluvia tähtiä. Mira-tähdillä on ympärillään pöly- ja kaasuvaippa. Mira-tähtien perustyyppi on Omikron Ceti eli Mira.
RR Lyrae

RR Lyrae on kirkkaudeltaan muuttuva sykkivä tähti Lyyran tähdistössä. Sen mukaan on nimetty tietynlaiset muuttuvat tähdet. Sillä on noin 13 tunnin jakso, ja sen suhteellinen kirkkaus vaihtelee välillä 7—8 magnitudia. RR Lyrae -tyyppiset muuttujat ovat tärkeitä standardikynttilöitä.
RR Lyraen etäisyys oli pitkään epävarma, mutta vuonna 2002 Hubble mittasi sen etäisyydeksi viiden prosentin tarkkuudella 854 valovuotta. Etäisyyden perusteella laskettu absoluuttinen kirkkaus on 0,61 magnitudia, noin 49 kertaa auringon kirkkaus.
Standardikynttilä.
Koska RR Lyrae -tyyppiset muuttujat ovat toistensa kaltaisia, niin niitä on suhteellisen helppo käyttää etäisyyden mittaamiseen. Kaikki RR Lyrae -tyyppiset tähdet sykkivät 9—24 tunnin jaksoissa, ja niiden keskimääräinen absoluuttinen kirkkaus on noin 0,75 magnitudia, noin 40 tai 50 auringon kirkkautta.
Valonvaihtelu on 0,3—2 magnitudia, keskimäärin 1,0 magnitudia. Vaihtelu muuttuu nopeaan tahtiin, koska on monia sykkimisjaksoja toistensa päällä. Näiden tähtien massa on vain 0,5—0,7 Auringon massaa tai hieman yli Auringon massan, eli ne ovat kevyitä tähtiä.
RR Lyrae -muuttujat jaetaan alalajeihin RRab, RRc ja RRd. RRc-tähdillä on lyhyt jakso, ja RRd-tähdet ovat kaksitilaisia sykkijöitä. Ne ovat suunnilleen samanmassaisia ja samanikäisiä, aloittamassa heliumin polttamista ytimessään. Ne ovat vanhoja, vähämetallisia populaatio II:n tähtiä.
RR Lyrae -tyyppiset muuttujat ovat yleisempiä kuin kefeidit mutta vähemmän kirkkaita.
Sähkömagneettinen induktio

Sähkömagneettinen induktio on fysiikan perusilmiö, jossa muuttuva magneettikenttä indusoi sähköiseen johteeseen sähkömotorisen voiman. Kun johdinsilmukka on muuttuvassa magneettikentässä, silmukkaan syntyy sähkömotorinen voima, jonka suuruus on yhtä suuri kuin silmukan lävistävän magneettivuon muutosnopeus: 
formula_1
missä formula_2 on indusoituva sähkömotorinen voima ja formula_3 on silmukan lävistävä magneettivuo.
Miinusmerkki johtuu Lenzin laista, jonka mukaan indusoituneen jännitteen polariteetti on sellainen, että se pyrkii synnyttämään johdinsilmukkaan sellaisen sähkövirran, jonka synnyttämä magneettivuo silmukan sisällä kumoaa ulkoisen magneettikentän muutoksen. 
Mikäli vuontiheys on vakio silmukan sisällä, niin vuo on
formula_4
missä formula_5 on silmukan poikkipinta-ala, ja formula_6 on silmukan läpi kulkevan magneettivuon tiheys.
Kelaan indusoituva jännite.
Monikierroksisen johdinsilmukkaan eli kelaan indusoituva jännite on verrannollinen kelan silmukoiden läpi kulkevan yhteenlasketun kokonaisvuon muutosnopeuteen. Siksi "N"-kierroksiseen kelaan indusoituva jännite voidaan kirjoittaa muotoon
formula_7,
missä "A" on kelan poikkipinta-ala ja "B" on kelan läpi kulkevan magneettivuon tiheys. 
Sovelluksia.
Sähkömagneettinen induktio on tärkeä ilmiö sähkötekniikassa ja sähkömagneettisissa energiamuuntimissa kuten generaattoreissa ja muuntajissa.
Näissä muuttuva magneettikenttä indusoi käämiin jännitteen, joka taas synnyttää suljettuun virtapiiriin virran.
Poznań

Poznań [] () on kaupunki Wartajoen varrella Länsi-Puolassa. Se on Ison-Puolan voivodikunnan pääkaupunki ja yksi Puolan vanhimmista kaupungeista. Kaupungissa asui vuoden 2019 arvion mukaan 534 813 asukasta.
Kaupungin katedraaliin on haudattu useita Puolan varhaisimpia johtajia. Nykyään Poznań on tärkeä kaupan, teollisuuden ja sivistyksen keskus. Se on Puolan viidenneksi suurin kaupunki ja neljänneksi suurin teollisuuskeskus.
Historia.
Kaupunki liitettiin Puolan toisessa jaossa 1793 Preussiin, jossa se toimi Posenin provinssin pääkaupunkina. Vuoden 1861 väestönlaskennan mukaan kaupungin asukkaista 34 580 oli saksalaisia ja 16 673 puolalaisia. Huomattava osa heistä puhui kumpaakin kieltä. Poznań palasi osaksi Puolaa maan itsenäistyessä uudelleen ensimmäisen maailmansodan lopussa 1918–1919. 
Väkijoukot osoittivat 28. kesäkuuta 1956 Poznańissa ensimmäistä kertaa Puolassa laajasti mieltä kommunistihallintoa vastaan. Poznańin kansannousu kukistettiin verisesti, mutta se oli kuitenkin alkusoittoa maan stalinistisen hallinnon lopulle ja Władysław Gomułkan uudistusmielisemmän hallituksen muodostamiselle lokakuussa 1956.
Koulutus.
Poznań on yliopistokaupunki, jossa on opiskelijoita yli 100 000. Vuonna 1919 perustetulla Poznańin Adam Mickiewiczin yliopistolla on 1600-luvulle yltävät juuret. 
Kaupungissa sijaitseva Uniwersytet Ekonomiczny w Poznaniu (ent. Akademia Ekonomiczna w Poznaniu, ) on Puolan merkittävimpiä kauppakorkeakouluja. 
Liikenne.
Poznań–Ławican lentoasema sijaitsee noin kuusi kilometriä Poznańin keskustasta länteen. Kaupungin keskustassa sijaitseva Poznańin päärautatieasema () on Puolan vilkkaimpia matkustajaliikenteen rautatieasemia. Vuonna 2023 sen kautta kulki päivittäin keskimäärin 68 300 matkustajaa.
Ystävyyskaupungit.
Poznańilla on lukuisia ystävyyskaupunkeja:
Mu Cephei

Myy Cephei (μ Cephei, μ Cep) tai "Granaattitähti" on vanhalta nimeltään "Erakis". Granaattitähdeksi tämän tähden nimesi William Herschel vuonna 1783. Tähti on hyvin punainen, koska se on viileä ja spektriluokkaa M2Iae. Tähden valoa punertaa välissä oleva avaruuspöly, joka sirottaa sinistä valoa. Tähti on joko kirkas ylijättiläinen tai himmeä hyperjättiläinen.
Granaattitähti on myös hyvin kookas ja valovoimainen ylijättiläinen ja kirkkaudeltaan muuttuva sykkivä tähti, joka on esikuvana Myy Cephei -tyyppisille muuttujille. Tähden etäisyys on 2 700 valovuotta ja sen kirkkaus 250 000–350 000 Auringon kirkkautta. Näennäinen kirkkaus vaihtelee välillä 3,53–5,1 magnitudia 2,5–3 vuoden jaksoissa, kun taas keskimäärin kirkkaus on 4,23 ja vaihtelun korkeus vain 1,67, joka ajoittain kasvaa huomattavasti suuremmaksi. Tähti on puolisäännöllinen muuttuja tyyppiä SRC. Mu Cephei on pienen amplitudin (valonvaihtelun voimakkuuden) punainen muuttuja. Tähteä ympäröi vesihöyrykerrostuma.
Vaihtelujaksot ovat 850 ja 4 400 päivää. Tähdellä saattaa olla 730 päivän ja 920 päivän jaksot.
Tähti on eräs suurimmista tunnetuista tähdistä, läpimitaltaan 1 650 Auringon sädettä. Jos Granaattitähti olisi Auringon paikalla, se ulottuisi Jupiterin ja Saturnuksen ratojen väliin. Tähden massa lienee 20–25 Auringon massaa. Tähti polttaa luultavasti fuusioreaktiossa heliumia hiileksi ja on lähellä supernovaräjähdystä.
Paul Banks

Paul Julian Banks (3. toukokuuta 1978 Essex, Englanti) on newyorkilaisen Interpol-yhtyeen laulaja ja toinen kitaristi. Hän on myös levyttänyt ja esiintynyt alter egollaan "Julian Plenti".
Yksityiselämä.
Banksin perhe muutti Englannista Paulin ollessa kolmevuotias. He asuivat useissa paikoissa: Michiganissa, Espanja, New Jersey, Méxicossa ja Pariisissa. Lopulta perhe muutti New Yorkiin. Banks aloitti kitaransoiton ollessaan 13-vuotias. Paul teki omaa musiikkia mutta oli myös hip hop-musiikin fani seitsemänneltä luokalta lähtien. Hän on myös esiintynyt hip hop DJ:nä nimellä "DJ Fancypants."
Interpol.
Paul Banks liittyi Interpoliin tavattuaan Pariisista tuntemansa ystävän Daniel Kesslerin New Yorkissa vuonna 1998. Yhtyeeseen kuului tuolloin myös rumpali Greg Drudy. Myöhemmin Carlos Dengler liittyi Interpoliin basistiksi ja koskettimiin. Interpol on julkaissut neljä albumia, jotka kaikki ovat vakuuttaneet kriitikot. Viimeisimmät ovat saavuttaneet myös kaupallista menestystä. Paul Banks kirjoittaa yhtyeen kaikki sanoitukset.
Julian Plenti.
Banks julkaisi sooloalbumin nimellä "Julian Plenti", on Banksin alter ego, jolla hän esitti esitti vuosituhannen vaihteen New Yorkissa akustisia lauluja ennen nterpolin levytyssopimusta. Albumin nimi on "Julian Plenti is... Skyscraper". Albumilla Banks esittää jopa yli kymmenen vuotta vanhoja kappaleitaan uusiksi äänitettyinä.
Paul Wolfowitz

Paul Dundes Wolfowitz (s. 22. joulukuuta 1943) on yhdysvaltalainen akateemikko ja poliitikko, joka toimi Maailmanpankin pääjohtajana 2005–2007. Wolfowitz on kiistelty henkilö Yhdysvaltain politiikassa. Hänet tunnetaan Irakin sodan arkkitehtina ja George W. Bushin tukijana. Wolfowitz erosi pääjohtajan virastaan kesäkuun 2007 lopussa virkavirheen aiheuttaman skandaalin vuoksi. 
Elämä ja ura.
Paul Wolfowitz oli Jacob Wolfowitzin ja Lillian Dundesin toinen lapsi. Wolfowitz syntyi juutalaiseen perheeseen Brooklynissa New Yorkissa, mutta asui lapsuutensa Ithacassa New Yorkin osavaltiossa. Vuonna 1957, kun Paul Wolfowitz oli 14-vuotias, Wolfowitzit muuttivat Israeliin, jossa Jacob Wolfowitz opetti Haifan yliopistossa. Vuonna 1961 Paul Wolfowitz valmistui Ithacan lukiosta ja meni töihin Tattler-nimiseen opiskelijasanomalehteen. Wolfowitz suoritti kandidaatin tutkinnon matematiikasta ja kemiasta vuonna 1965 ja tohtorin tutkinnon valtiotieteistä 1972. 
Tammikuussa 2005 Wolfowitz nimitettiin Maailmanpankin pääjohtajaksi.
Hän herätti kohua Maailmanpankissa työskennelleeseen naisystävänsä Shaha Rizan palkkaukseen ja ylennyksiin liittyvässä jupakassa keväällä 2007. Tämän seurauksena Wolfowitz joutui eroamaan tehtävistään kesäkuun 2007 lopussa.
Kapina

Kapina on jonkin joukon (aseellinen) nousu esivaltaa vastaan.
Kapinoinnilla pyritään muuttamaan epätyydyttäväksi koettu asiantila. Kapinoinnilla on pyritty esim. hallituksen kaatamiseen ja vallankaappaukseen tai yhteiskuntajärjestyksen kumoamiseen vallankumouksella. Historiallisesti kapina-sanaa käytettiin epäonnistuneesta vallankaappauksesta tai -kumouksesta.
Armeijassa kapina on teko, jossa sotilaat yhdessätuumin kieltäytyvät tottelemasta esimiehen antamaa käskyä.
Merenkulkuyhteyksissä kapinalla tarkoitetaan laivan miehistön jäsenten toimia, joilla he pyrkivät saamaan aluksen komentoonsa. Merillä kapinoinnista rangaistuksena oli perinteisesti kuolemanrangaistus. Ison-Britannian laivaston sotalait ovat muuttuneet niiden vuosisataisten olemassaolon aikana hieman. Nykyiset sotalait ovat peräisin 1700-luvun puolivälistä sillä erotuksella, ettei kuolemanrangaistusta enää käytetä. Yhdysvaltain sotaoikeuden säännöstön artikla 94 määrittelee mahdolliseksi rangaistukseksi kuoleman.
Suomen rikoslain 16 luvun 4 § sisälsi vuoden 1999 alkuun asti rikosnimikkeen kapina, jolla tarkoitettiin ”väkijoukon yksin toimin harjoittamaa väkivaltaa virkamiestä vastaan.” Rikoslain uudistamisen myötä (24. heinäkuuta 1998/563) siitä luovuttiin.
Cyg OB2-12

Cyg OB2-12 (vaihtoehtoisesti Cygnus OB2 #12) on valtavan kirkas ylijättiläistähti Joutsenen tähdistön OB-assosiaatiossa 2. Tähden etäisyys on 1 700 parsekia eli noin 5 500 valovuotta.
Etäisyydestä johtuen tähden näkyvä kirkkaus on 11,4, mutta absoluuttinen kirkkaus noin –10,6 mikä tekee siitä yhden Linnunradan kirkkaimmista tunnetuista tähdistä. Sen absoluuttinen bolometrinen magnitudi –12,2 magnitudia, sekin yksi suurimmista tunnetuista, ja Spektrityyppi B5Ie. Massa on 92 auringon massaa, pintalämpötila 18 600 K, kirkkaus 525 000 aurinkoa, ikä vain 2,7 miljoonaa vuotta. 
Tähtituuli joka on hiukkasvirtaa puhaltaa tähdestä ulos nopeudella 1 400 km/s.
SS Imperator

Höyrylaiva S/S Imperator oli ensimmäinen kolmesta menestyksekkäästä suuresta linjalaivasta ("Imperator", "Vaterland" ja "Bismarck"), jotka toimitettiin saksalaiselle Hamburg-Amerika Linie eli HAPAG-yhtiölle Atlantin ylittävää matkustajaliikennettä varten. "Imperatorin" rakentaminen alkoi 1910 Bremer Vulcanin telakalla, ja se suoritti neitsytmatkansa vuonna 1913. 51 680 tonnin Imperator oli RMS Titanicin upottua 15. huhtikuuta 1912, maailman suurin alus aina vuoteen 1914 jolloin sen sisaralus "Vaterland" aloitti liikennöinnin.
Jotta "Imperator" olisi ollut pidempi kuin Cunard Linen "RMS Aquitania", ennen vesillelaskua 23. toukokuuta 1912 sen keulaan kiinnitettiin pronssinen kotkaveistos. Siihen liittyi myös baneeri, johon oli kirjoitettu motto "Mein Feld ist die Welt" ("maailma on kenttäni"). Kotkan siivet murtuivat myöhemmin myrskyssä Atlantilla, ja veistos poistettiin.
"Imperatorin" painopiste oli poikkeuksellisen ylhäällä ensimmäisen luokan hyteissä ja tiloissa käytettyjen raskaiden sisustusmateriaalien vuoksi. Myös aluksen korkeat savupiiput vaikuttivat heikentävästi sen tasapainoon. Jotta painopiste saatiin alemmas, betonia valettiin lisäpainoiksi aluksen pohjaan, piippuja lyhennettiin kolmella metrillä ja suuri osa raskaista sisustusmateriaaleista korvattiin kevyemmillä. Kulkuominaisuuksiensa vuoksi alus oli kuitenkin jo ehtinyt saada lempinimen "Limperator" ("nilkuttaja").
Ensimmäisen maailmansodan syttyessä "Imperator" oli New Yorkin satamassa. Kun Yhdysvallat liittyi sotaan, saksalaisomisteinen "Imperator" takavarikoitiin. Sodan jälkeen lukuisia takavarikoituja saksalaisia valtameriristeilijöitä luovutettiin korvauksena sodassa upotetuista aluksista. "Imperator" luovutettiin Cunard Line -yhtiölle korvauksena "RMS Lusitaniasta", ja se sai nimekseen "RMS Berengaria". Alus palveli Cunardin lippulaivana vuoteen 1934, ja se romutettiin lopulta 1938. Imperatorin sisaralus "Bismarck" taas luovutettiin White Star Line -yhtiölle korvauksena "HMHS Britannicista, ja se sai nimekseen "RMS Majestic.
1. luokka: 908 henkeä
2. luokka: 592 henkeä
3. luokka: 962 henkeä
siirtolaisluokka: 1 772 henkeä
Praasniekka

Praasniekka (, "prestolnyi prazdnik") viittaa ortodoksisessa Karjalassa vietettyihin paikallisten suojeluspyhimysten muistopäiviin. Temppelijuhlan lisäksi nimitystä voidaan käyttää myös yleisnimityksenä kirkollisesta juhlapäivästä. Nimen tausta on slaavilainen.
Juhlaa vietetään yleensä sen ortodoksisen pyhän kunniaksi ja muistoksi, jolle kyseinen kirkkorakennus on pyhitetty. Praasniekkapäivä on kyseisen pyhän muistopäivä ja se selviää parhaiten ortodoksisesta kalenterista. Yksi tunnetuimmista suomalaisista praasniekoista on Ilomantsin Eliaan ("Iljan") kirkon temppelijuhla, Iljan praasniekka, 20. heinäkuuta.
Praasniekka-juhlien jumalanpalvelukset ovat yleensä vigilia ja liturgia, jonka yhteydessä toimitetaan myös pieni vedenpyhitys. Lisäksi praasniekkojen yhteydessä järjestetään usein erilaisia päiväjuhlia ja muita tapahtumia.
Katkeamaan päässyt suomalainen praasniekkaperinne elvytettiin ensimmäisenä Ilomantsin Hattuvaarassa. Ensimmäiset sotien jälkeiset praasniekat vietettiin siellä vuonna 1957.
Taivaankinematiikka

Taivaankinematiikka on astronomiassa taivaankappaleiden kinematiikkaa eli tutkimusta niiden liikkeestä nopeuden kautta. Tavallisimmin tutkitaan tähtien kinematiikkaa (engl. stellar kinematics). Taivaandynamiikka tutkii taivaankappaleiden liikettä voiman eli gravitaation kautta.
Kinemaattisia ryhmittelyjä.
"Liikkuva ryhmä" on joukko tähtiä, joilla on sama alkuperä. Ne voidaan tunnistaa samasta nopeudesta ja iästä, mutta ne eivät enää ole tiukasti sidoksissa toisiinsa kuten tähtijoukot. Myös kemiallisen rakenteen tutkimusta käytetään. Voidaan myös puhua tähtivirrasta. Tunnetuin liikkuva ryhmä on Otavan liikkuva ryhmä.
"Karkulaistähti" on tähti, joka liikkuu avaruudessa epänormaalilla nopeudella suhteessa tähtienväliseen aineeseen. Karkulaistähden ominaisliike yleensä osoittaa pois tähtiassosiaatiosta, missä se oli entinen jäsen, ennen kuin se singottiin pois.
Asiamiesposti

Asiamiesposti on postitoimisto (Postin myyntipiste), joka toimii yleensä päivittäistavarakaupan tai muun liikeyrityksen yhteydessä, ja jonka henkilökunta ei ole Posti Groupin tai muun postiyrityksen palveluksessa. Asiamiespostissa asiakaspalvelusta vastaa sen liikkeen tai yrityksen henkilöstö, jonka yhteydessä postitoimisto sijaitsee.
Asiamiespostit ovat Suomessa yleistyneet pienissä kunnissa varsinkin vuoden 1991 toimipaikkauudistuksen jälkeen, kun Posti Group on sulkenut pieniä toimipaikkojaan. Ruotsissa PostNord Sverige tarjoaa palveluitaan kuluttaja-asiakkaille ainoastaan asiamiesposteissa.
Otavan liikkuva ryhmä

Otavan liikkuva ryhmä on nimitys laajan tähtivirran ytimelle. Tässä liikkuvassa ryhmässä on monia melko kirkkaita tähtiä. Viisi Otavan seitsemästä tähdestä kuuluu liikkuvaan ryhmään. Tähtien liikkeet on mitattu valokuvauslevyistä ja spektroskoopilla.
Liikkuvan ryhmän ytimessä on 14 tähteä noin 80 valovuoden päässä maasta. Tähdet etenevät kohti Jousimiehen tähtikuviossa olevaa kohdetta.
Tunnetuimpa Otavan tähtivirran jäseniä ovat α CrB (Alphecca tai Gemma), β Aur, δ Aqr, γ Lep and β Ser. Siriuksen luultin pitkään kuuluvan tähän ryhmään, mutta vuonna 2003 mitattiin, että Sirius on liian nuori tähti Otavan tähtivirtaan. Otavan tähtivirta muodostui sumusta 500 miljoonaa vuotta sitten.
Joukon ydin sijoittuu 30x18 valovuoden kokoiseen palloon, ollen 75 valovuoden päässä. Vielä 40 miljoonaa vuotta sitten Aurinko ei ollut lähelläkään Otavan tähtivirtaa. Näiden tähtien spektreissä
havaitaan ylimäärä bariumia ja alimäärä kuparia.
Virtatähdet.
Tunnetuimmat Otavan liikkuvan ryhmän tähtivirtaan kuuluvat tähdet.
Vuorikide

Vuorikide eli vuorikristalli on läpinäkyvää, melko puhdasta kvartsia. Kyseessä ei siis ole kristalli, joka on amorfista lasia. Vuorikiteet ovat puikkomaisia, muodoltaan kuin obeliskeja ja kooltaan muutamia senttejä. Kiteet ovat yleensä toisiinsa kasvaneina kimppuina.
Suomessa vuorikiteitä on muun muassa Kuopion Pisanmäellä, jonka eräältä seinämältä niitä on kaivettu jo vuosisatoja.
Vuorikidettä kutsutaan myös nimillä alaskantimantti, arkansasintimantti, strassitimantti, meksikolainen timantti ja marmarosh-timantti.
Vuorikristallista on saanut nimensä myös kristallilasi. Kristallilasi on kuitenkin muiden lasilajien tavoin amorfista toisin kuin vuorikide, joka nimensä mukaisesti on kiteinen aine.
QPM-241

QPM-241 on Wolfin–Rayetin tähti ja toiseksi kirkkain tähti Quintuplet-klusterissa Linnunradan keskuksessa. Tähden spektri on WN9/Ofpe, ja tähti sijaitsee Jousimiehen tähdistössä, Pistoolitähden lähettyvillä.
Tähden absoluuttinen magnitudi on −9,0 ja bolometrinen −11,9. Tähden kirkkaus vastaa 4,6 miljoonaa aurinkoa. Kohteen etäisyys on kuitenkin 7 700 parsekia eli noin 25 000 valovuotta, eikä se siksi loista kovin kirkkaana yötaivaalla.
Acid house

Acid house (usein pelkkä acid) on Chicagossa 1980-luvun puolivälissä syntynyt housemusiikin alalaji. Sille ovat tyypillistä vahva toisto, perinteisestä, "sielukkaasta" housesta poikkeava, varsin futuristinen ja konemainen äänimaailma sekä perinteisten lauluosuuksien puute (laulun sijasta saatetaan käyttää vaikka samplattua puhetta). 
Acid house yhdistetään erityisesti Roland TB-303 -bassosyntetisaattorilla tuotettuun ääneen (tosin muitakin syntetisaattoreita on tyylilajin piirissä käytetty). Acidissa laitetta käytetään "väärin", ei bassokitaran jäljittelemiseen vaan itsenäisenä soittimena säätelemällä muun muassa syntetisaattorin resonanssi- ja cutoff-parametreja. Näin aikaansaatavaa ääntä voisi kuvailla vaikka eräänlaiseksi pulputukseksi tai narinaksi Suomessa puhutaankin toisinaan "narinasta", kun tarkoitetaan acid housea tai muuta vahvasti TB-303 -vaikutteista musiikkia.
Acid housen kukoistuskausi oli 1980-luvun loppupuolella, jolloin se oli hyvin suosittua erityisesti Isossa-Britanniassa, vaikuttaen vahvasti muun muassa ravekulttuurin syntyyn. Musiikillisesti tyyli on innoittanut monia elektronisen tanssimusiikin alalajeja (esimerkiksi trancea) ja jossain määrin myös valtavirran popmusiikkia.
1990-luvun alkupuolella acid housen suosio alkoi hiipua. TB-303 vaikutti kuitenkin edelleen elektroniseen tanssimusiikkiin. Vuosikymmenen aikana syntyivät muun muassa käsitteet acid techno ja acid trance, joilla tarkoitetaan 303:lle tyypillisiä bassokuvioita ja äänimaailmaa käyttäviä tekno- ja trance-tyylilajeja. 
Vuonna 1993 Hardfloor teki "TB Resuscitation" -levyn, jota monet pitävät vedenjakajana acid housen ja acid-teknon välillä. Jälkimmäinen on "vain" teknoa, joka käyttää 303:sta.
Joskus käytetään myös termiä acid trance, joka viittaa acid-tyylisiä bassokuvioita käyttävään tranceen. Esimerkiksi brittiläisen Solar Questin voi katsoa kuuluvan tähän tyylilajiin.
"Perinteistä" acid housea on tehty myös 1990- ja 2000-luvuilla. Sellaista on tuottanut muun muassa yhdysvaltalainen Josh Wink.
Acid house -nimityksen taustaa.
Termin "acid house" (kirjaimellisesti käännettynä "happotalo", "happo-house") alkuperästä on esitetty erilaisia teorioita. Monet arvelevat sen viittaavan TB-303:n äänimaailmaan, kun taas toiset yhdistävät sen päihteisiin (erityisesti 1980-luvulla suosittuun ekstaasiin).
Muun muassa kanadalaiselle La Presselle töitä tehnyt lehtimies Philippe Renaud on kirjoittanut, että termi "acid house" keksittiin Chicagossa vuonna 1987 kuvaamaan Roland 303 -bassokoneen ääntä. Hänen mukaansa laitetta kuultiin ensimmäisen kerran merkittävässä määrin Phuturen "Acid Traxilla" samana vuonna.
Erään teorian mukaan acid-sanalla saatettaisiin viitata myös samplaamiseen.
HDE 319718

HDE 319718 on Skorpionin tähdistössä sijaitseva kolmen tähden muodostama järjestelmä. Se kuuluu emissiosumu NGC 6357:n keskellä sijaitsevaan Pismis 24 -tähtijoukkoon.
Ennen vuotta 2006 tähteä pidettiin yhtenä Linnunradan suurimassaisimmista tähdistä, ja sen massaksi arvioitiin noin 200–300 Auringon massaa. Hubble-teleskoopin havaintojen perusteella sen tiedetään nykyisin koostuvan yksittäisestä Pismis 24-1SW:stä sekä ratkaisemattomasta spektroskooppisesta kaksoistähdestä Pismis 24-1NE:stä. Sekä Pismis 24-1SW:n ja Pismis 24-1NE:n massoiksi arvellaan noin 100 auringon massaa.
Emäspari

Emäspari on kaksoiskierteisen nukleiinihapon vastakkaisten emästen muodostama pari. DNA-pätkien pituudet ilmoitetaan usein emäspareina (bp = ) tai niiden monikertoina, esim. kiloemäspareina (kbp = = 1 000 bp).
DNA:n emäsparit.
Deoksiribonukleiinihappo (DNA) koostuu neljästä emäksestä: adeniini (A), sytosiini (C), guaniini (G) ja tymiini (T). DNA-kaksoiskierteessä näistä emäksistä vastakkain eli pareina ovat aina adeniini ja tymiini sekä guaniini ja sytosiini. Tätä kutsutaan emäsparisäännöksi.
RNA:n emäsparit.
Ribonukleiinihappo (RNA), toisin kuin DNA, esiintyy yleensä yksinauhaisena, jolloin emäkset eivät ole pariutuneina. Myös RNA voi kuitenkin pariutua RNA:n tai DNA:n kanssa, mikäli siinä on sopivat vastinemäkset. RNA:n emäkset ovat muuten samat kuin DNA:n, mutta RNA:ssa tymiinin korvaa urasiili (U), joka on sytosiinin ja tymiinin tavoin pyrimidiini. Urasiili pariutuu adeniinin kanssa kuten tymiinikin. Käytännössä RNA huolehtii tavallisesti solun proteiinituotannosta, DNA taas on ratkaisevassa asemassa solunjakautumisessa ja lisääntymisessä.
Pariutumisen syyt.
Emäspari pysyy yhdessä vetyjen vuorovaikutuksesta muodostuvien vetysidosten avulla. Emäsparien väliset vetysidokset ovat yksi tekijä, joka pitää DNA-kaksoiskierteen koossa. G–C-emäsparilla on kolme vetysidosta, mikä tekee sitä pysyvämmän parin kuin A–T-pari, jolla on vain kaksi vetysidosta. Käytännössä tämä näkyy siinä, että runsaasti A–T-pareja sisältävän DNA-pätkän kaksoiskierre aukeaa alemmassa lämpötilassa kuin runsaammin G–C-pareja sisältävä DNA.
Pariutuminen vain tietyn vastinemäksen kanssa johtuu emästen kemiallisesta rakenteesta. Adeniini ja guaniini ovat isompia puriineja, kun taas niiden vastinemäkset, tymiini ja sytosiini, ovat pienempiä pyrimidiinejä. Vastinemästen vetyjen sijainti on ideaali vetysidosten muodostumisen kannalta. Adeniini ja guaniini ovat rakenteeltaan liian isoja pariutumaan keskenään DNA-kaksoiskierteessä. Niiden vetyjen väliset etäisyydet eivät olisi optimaaliset vetysidosten muodostumiselle. Tymiini ja sytosiini ovat taas liian pienikokoisia pariutumaan keskenään.
Emäsparin muuttuminen toiseksi.
Joskus DNA:n kahdentuessa emäksen kohdalle laitetaankin väärä emäs. Solussa on kuitenkin proteiineja, jotka kykenevät tunnistamaan tällaiset mutaatiot ja korjaamaan ne. Joskus emäs muuttuu toiseksi spontaanisti muulloinkin kuin DNA:n kahdentuessa. Myös tällöin DNA:n korjauskoneisto pystyy usein tunnistamaan mutatoituneen alueen. Joskus näin ei kuitenkaan tapahdu, ja virheellisen emäksen parikin muuttuu vastaamaan virheellistä emästä. Tällöin mutaatiosta tulee pysyvä. Hyvin tyypillinen mutaatio on sytosiinin muuttuminen urasiiliksi. Tällöin saattaa käydä niin, että vastinemäspari (sytosiinilla siis guaniini), muutetaankin urasiilin vastinpariksi adeniiniksi, ja lopulta urasiili muutetaan tymiiniksi. Tällöin on tapahtunut mutaatio emäsparista C–G emäspariksi A–T.
HD 93129

HD 93129 on eräs tunnetun Linnunradan kirkkaimmista tähdistä. Tähti on kaksoistähti ja toinen puolisko on nimeltään HD 93129A. Tähti sijaitsee Eta Carinaen lähettyvillä Kölin tähdistössä eteläisellä tähtitaivaalla.
R136

R136 on tähtikeskittymä Suuressa Magellanin pilvessä sijaitsevassa avoimessa tähtijoukossa NGC 2070, jota ympäröi HII-alue Tarantellasumu. Siellä uskotaan olevan useita tähtiä, joiden massa ylittää 150 Auringon massaa sekä Wolfin–Rayetin tähtiä Tätä tiivistä ydintä luultiin aluksi suureksi tähdeksi, joka sai kataloginumeron HD 38268. Tähtijoukkoluokitukseltaan R136a on OB-assosiaatio, jonka tähtien ikä on 2–3 miljoonaa vuotta.
Tähtijoukon R136 kirkkaimmat tähdet ovat R136a1, R136a2 ja R136a3 ja spektriluokka näille kaikille on O3. Näiden tähtien pintalämpötilat ovat 46 000–40 000 K ja massat ehkä 37–76 Auringon massaa. Kirkkain on suunnilleen 100 Auringon massaa. R136a1 on massaltaan 265 Auringon massaa.
Saint-Louis (Senegal)

Saint-Louis (wolofiksi "N’Dar") on kaupunkikunta sekä Saint-Louisin alueen ja departementin hallinnollinen keskus Senegalissa. Se sijaitsee Senegaljoen suussa 270 kilometriä Dakarista pohjoiseen. Vuoden 2023 väestönlaskennan mukaan kunnassa oli 254 171 asukasta.
Maantiede.
Kaupunki sijaitsee Langue de Barbarie -nimisen hiekkasärkän Atlantista erottaman Senegaljoen laguunin saarilla ja rannoilla. Sen olemassaoloa uhkaa rannikon eroosio.
Seutu kuuluu Sahelin vyöhykkeeseen. Kuiva ja viileä kausi kestää lokakuusta maaliskuuhun, kuiva ja kuuma kausi huhtikuusta kesäkuuhun ja sadekausi heinäkuusta syyskuuhun. Vuotuinen sademäärä on 200–300 millimetriä.
Historia.
Saint-Louis oli yksi eurooppalaisten ensimmäisistä tukikohdista Afrikassa ja se on Senegambian vanhin kaupunki. Ranskalaiset orjakauppiaat perustivat sen vuonna 1659 rakentaen N’Darin saarelle pysyvän linnoituksen. 1700-luvulla sen ympärille muodostui ranskalaisten kauppiaiden, kreolien, venemiesten, kalastajien ja orjien asuttama kaupunki. Britit pitivät Saint-Louisia hallussaan vuosina 1758–1778 ja 1809–1817.
Vaikeapääsyisestä satamastaan huolimatta Saint-Louisista kehittyi tärkeä kauppakaupunki. Orjakaupan lakkauttamisen jälkeen vuonna 1848 kaupankäynti keskittyi arabikumiin. Kaupunki toimi alueen hallinnollisena keskuksena sekä Senegalin yläjuoksulle ja Ylä-Nigerille suuntautuneen siirtomaavalloituksen tukikohtana. Saint-Louis oli yksi Senegalin neljästä vanhasta kunnasta, joiden asukkailla oli Ranskan kansalaisoikeudet.
Saint-Louisin ja Dakarin välinen rautatie valmistui vuonna 1885. Ranskan Länsi-Afrikan perustamisen yhteydessä Dakarista tuli sen pääkaupunki, mutta Saint-Louis säilytti asemansa Senegalin hallinnollisena keskuksena. Talouden painopisteen siirtyessä Keski-Senegalin maapähkinävyöhykkeelle ja Dakarin–Nigerin rautatien valmistuttua vuonna 1923 kaupunki alkoi taantua. Se menetti Senegalin pääkaupungin aseman Dakarille vuonna 1957. Saint-Louis toimi myös Mauritanian siirtomaan pääkaupunkina ennen vuonna 1958 alkanutta Nouakchottin rakentamista, joka valmistui maan itsenäistyessä vuonna 1960.
Liikenne ja talous.
Saint-Louisin kautta kulkee Dakarista Mauritanian rajalle johtava maantie N2. Rautatie suljettiin vuonna 1999. Kaupungissa on lentokenttä.
Paikallisia elinkeinoja ovat kalastus, kaupankäynti, matkailu, maanviljely ja karjanhoito. Kaupungissa toimii Gaston Bergerin yliopisto.
Matkailu.
Saint-Louis on yksi Senegalin matkailun keskuksista. Sen keskustasaari nimitettiin vuonna 2000 Unescon maailmanperintökohteeksi. Kaupungin nähtävyyksiä ovat siirtomaa-ajan rakennukset, sen rikas kulttuuriperintö ja vuosittain järjestettävät musiikki- ja tanssifestivaalit. Lähiseudun luontokohteita ovat Langue de Barbarien kansallispuisto ja Djoudjin lintujensuojelualue.
Play-Yan

Play-Yan on Nintendon julkaisema mediasoitinmoduuli Game Boy Advance, Game Boy Advance SP, Game Boy Micro ja Nintendo DS -käsikonsoleille. Mediasoitin toistaa musiikkia, sekä videoleikkeitä Secure Digital-muistikorteilta. 
Play-Yan suunniteltiin alun perin eritoten Game Boy Advance, sekä Game Boy Advance SP -käsikonsoleille, mutta se on täysin yhteensopiva myös Game Boy Micro ja Nintendo DS -käsikonsoleiden kanssa.
Play-Yan tukee minipelejä, joita käyttäjät voivat ladata erillisestä Nintendon palvelusta.
Myöhemmin Play-Yan -moduulista on julkaistu paranneltu versio: Play-Yan Micro.
Äänen toisto.
Äänen pakkaus: MP3 (MPEG1 Layer-3)
Videon toisto.
Videon pakkaus: ASF (G.726, MPEG-4 video)
"Ao. tuki saadaan päivittämällä laitteen ohjelmisto (kts Linkit)."
Videon pakkaus: MP4 (H.264, MPEG-4 video)
Tulevaisuus.
Play-Yan on poistunut myynnistä, koska laitteesta on julkaistu uusi versio Play-Yan Micro.
Play-Yan kasetin saa päivitettyä tukemaan .MP4 (MPEG-4) tiedostoja päivittämällä ohjelmiston. Ohjelmistopäivityksen yhteydessä poistuu tuki erikseen ladattaville minipeleille.
OB-assosiaatio

OB-assosiaatio on nuori, juuri syntynyt, hajaantumassa oleva tähtijoukko, joka on niin pieni, ettei se pysy koossa tähtien keskinäisen painovoiman ansiosta. OB-assosiaatioissa on nuoria, massiivisia, kirkkaita kuumia sinisiä O ja B spektriluokkien tähtiä. Nämä tähdet ovat pääsarjan tähtiä, jättiläisiä ja ylijättiläisiä. OB-assosiaatiot koostuvat monista tähtienvälisen pilven osista, jotka ovat syntyneet eri pilvien tai pilven osien tiivistyttyä tähdiksi. Kuuluisin OB-assosiaatio on Orionin assosiaatio, johon kuuluu Orionin sumua M42 valaiseva Trapetsi.
New beat

New beat on hidastempoista elektronista tanssimusiikkia, jonka juuret ovat Belgiassa ja jonka kulta-aika sijoittui 1980-luvun loppuun. Yksi tunnetuimpia tyylisuunnan kappaleita on 101-yhtyeen "Rock To The Beat".
New beat on Rave musicin ja Hardcore technon ja sen musiikkiosien lajityyppien suora edeltäjä.
FU Orionis -tähti

FU Orionis -tähdet ("fuorit" tai useammin "FUorit") ovat nuoria, kirkkaudeltaan muuttuvia tähtiä, joissa tapahtuu äkillisiä voimakkaita kirkastumisia. Kirkkaudenmuutosten lisäksi myös näiden tähtien spektrissä tapahtuu voimakkaita muutoksia.
Asema tähtien kehityksessä.
FU Orionis -tähdet luokitellaan purkautuviksi muuttujiksi, ja ne näyttävät olevan fysikaalisesti lähellä T Tauri -tähtiä. On todennäköistä, että ne edustavat T Tauri -tähtiä edeltävää ja/tai niiden alkuvaiheen kehitysvaihetta, joka ajoittuu prototähtivaiheen ja kaasun kasautumisvaiheen väliin. Kasautumisvaiheessa esitähteen kertyy sitä ympäröivästä pilvestä kaasua. Tähti on tällöin hyvin nuori; sen ikä on vain 45 000 – 300 000 vuotta. Merkkinä nuoresta iästä FU Orionis -tähdellä on aina nähtävissä komeettamainen heijastussumu ympärillään.
Tähtiluokka on nimetty ensimmäisen tunnetun edustajansa, FU Orioniksen, mukaan. Tämä on cF5–G3 Ia spektriluokan tähti, joka sijaitsee evolutiivisesti ns. Hayashi-käyrän huipulla. Litiumia tähdessä on 80 kertaa enemmän kuin Auringossa, mikä viittaa siihen, etteivät ydinreaktiot ole alkaneet, vaan tähti loistaa kutistumisensa tuottamalla energialla. FU Orionis itse löydettiin vuonna 1936 sen ilmestyttyä pimeän sumun keskelle.
Purkaus.
Syntyvän tähden siirtyessä FU Orionis -vaiheeseen massan kasautumisvauhti ympäröivästä pilvestä tähteen laskee huomattavasti, jopa 1 000-kertaa pienemmäksi 10-8 Auringon massaan vuodessa. Purkauksissa massan kasautumisvauhti kasvaa kuitenkin hetkellisesti 3·10-4 Auringon massaan vuodessa. 
FU Orionis -tähtien valokäyrä on hyvin tyypillinen. Purkauksessa tähti kirkastuu parin kuukauden aikana noin kuusi magnitudia ja alkaa sitten himmetä hitaasti pitkän maksimikirkkauden jakson jälkeen 1–2 magnitudia vuodessa. Tähden spektriluokka kirkkaushuipussa on Ae(alfa)–Gpe(alfa), ja siinä havaitaan emissiospektrin asteittaista muuttumista purkauksen edetessä. Purkautumismekanismin fysikaalista perustaa ei täysin tunneta, ja on mm. esitetty, että purkauksen laukaisijana toimisi tähteä kiertävä jättiläisplaneetta.
Ryhmään kuuluvia tähtiä.
FU Orionis -tähdet ovat lukumäärältään eräs pienimmistä muuttuvien tähtien tyypeistä. Ryhmän edustajia on tähän mennessä havaittu vain neljä kappaletta (FU Orionis, V1057 Cygni, V1515 Cygni sekä 1647 Orionis). Maaliskuussa 2006 julkaistun tutkimuksen mukaan myös V733 Cephei saattaa kuulua tähän ryhmään. Pieni määrä johtunee ilmiön lyhytaikaisuudeta, kertaluontoisuudesta sekä siitä, että useimmat tähdet ovat syttyessään niin paksun kaasu- ja pölypilven peitossa, että ilmiö jää havaitsematta.
RW Aurigae

RW Aurigae on kaksoistähti, jossa molemmat tähdistä ovat T Tauri -tähtiä. RW Aur B löydettiin vuonna 1944. A- ja B-tähtien etäisyys ylittää 170 AU.
Yum

Yum ("Yellow Dog Updater, Modified") on avoimen lähdekoodin komentorivikäyttöinen paketinhallintaohjelma RPM-pohjaisiin Linux-jakeluihin. Ohjelman kehitti Seth Vidalin johtama vapaaehtoisten ohjelmoijien joukko ja sen ylläpitäjänä toimii yhdysvaltalaisen Duken yliopiston Linux@DUKE -projekti. Yumiin on saatavana joukko graafisia käyttöliittymiä.
Yum on uudelleen kirjoitettu versio edeltäjästään, Yellowdog Updaterista (YUP). Kehittämisen tavoitteena oli parantaa Duken yliopiston fysiikan laitoksen Red Hat Linux -pohjaisten järjestelmien ylläpitoa. Yum otettiin mukaan Fedoraan, CentOS:ään, Yellow Dog Linuxiin ja moniin muihin RPM-pohjaisiin Linux-jakeluihin. Red Hat Linuxin oma up2date -paketinhallintaohjelma voi käyttää myös yumin ohjelmistopankkeja.
Yum on julkaistu GNU GPL versio 2 -lisenssillä.
Epsilon Aurigae

Epsilon Aurigae (ε Aur / ε Aurigae) on tähti Ajomiehen tähdistössä. Siitä käytetään perinteisesti nimiä Haldus ja Almaaz. Tähti on noin 2 000 valovuoden päässä Maasta. Se on kaksoistähti ja pitkäjaksoinen pimennysmuuttuja. Kaksoistähden näkyvämpi komponentti on spektriluokan F0IAB-III keltavalkea ylijättiläinen. Toinen komponnetti on sinertävä B5V-tähti, jota ympäröi suuri pölyrengas. Se saattaa olla lähekkäinen kaksoistähti.
Ominaisuudet.
Epsilon Aurigae on pitkäjaksoinen pimennysmuuttuja, jonka näennäinen kirkkaus vaihtelee +3,03 – +3,83 9 890 päivän (~27,6 vuoden jaksoissa). Jakso on pisin tunnettu pimennysmuuttujan jakso. Pimennysvaihe alkoi syksyllä 2009
Tähti on yksi tähtitaivaan tuntemattomimmista kohteista. Epsilon Aurigae on spektroskooppinen kaksoistähti ja myös Epsilon 1, 2 Aurigae optinen kaksoistähti. Tähdellä on kaksi komponenttia, näkyvä ja näkymätön. Näkyvä on sadan Auringon läpimittainen luokan F0epIa (A8Ia?) ylijättiläistähti, joka on 47 000 kertaa Aurinkoa kirkkaampi ja jonka massa on 15–19 (15–30?) Auringon massaa. Luokan F ylijättiläiset ovat hyvin harvinaisia. Tähden pintalämpötila on 7 800 K. Koko systeemin absoluuttinen kirkkaus on -6,74 +/- 0,3.
Näkymätön komponentti, jonka spektri on B5V, on ehkä pölykiekon ympäröimä tähti tai kaksoistähti. Sen massa on samaa luokkaa kuin päätähden massa. Se kykenee tuottamaan 640–730 vuorokauden pituiset pimennykset. Tähtien väli on luultavasti 25 AU, pölykiekon tai renkaan halkaisija on 20 AU. Renkaassa lienee aukko keskellä, koska Epsilon Aurigae kirkastuu hieman keskellä. Kiekko on kallellaan hieman A:n ja B:n välisiä ratoja vastaan. B-komponentin massa on ehkä 4–15 Auringon massaa.
Pohjois-Rhodesia

Pohjois-Rhodesia () oli Britannian protektoraatti eteläisessä Afrikassa. Protektoraatissa ei asunut kovinkaan paljoa eurooppalaisia uudisasukkaita. 
Rhodesian ja Njassamaan liittovaltio muodostettiin vuonna 1953 ja se oli syvästi epäsuosittu maan afrikkalaisen enemmistön keskuudessa, sillä maan hallinto oli valkoihoisten vähemmistöön kuuluvien hallitsemana. Tämä johti afrikkalaisen enemmistön vaatimaan enemmistöväestön hallitsemaa valtiota, mikä lopulta johti maan itsenäistymiseen Sambiana vuonna 1964.
Etelä-Rhodesia

Etelä-Rhodesia () oli Britannian kruununsiirtomaa Itä-Afrikassa vuosina 1923–1980, itsehallinnollisena vuodesta 1965 eteenpäin. Maa oli nykyisen Zimbabwen tasavallan edeltäjä. 
Historia.
Etelä-Rhodesia julistautui itsenäiseksi vuonna 1965, minkä jälkeen siitä tuli tunnustamaton valtio, Rhodesia. Valkoihoiset pitivät yksinomaisesti valtaa maassa. Rhodesia julistautui tasavallaksi vuonna 1970. Tämän jälkeen perustettiin uusi valtio, Zimbabwe-Rhodesia, vuonna 1979; kuitenkin jo saman vuoden joulukuussa valta palautui Britannialle. Etelä-Rhodesia lakkasi olemasta vuonna 1980, kun maa itsenäistyi Zimbabwena.
Janne Reinikainen

Janne Olavi Reinikainen (s. 10. maaliskuuta 1969 Kangasniemi) on suomalainen freelancer-näyttelijä ja ohjaaja. Reinikainen oli tekemässä sketsisarjaa "Studio Julmahuvi" (1998) ja draamaelokuvaa "Badding" (2000), josta hän sai parhaan miesnäyttelijän Jussi-palkinnon. Vuonna 2015 ilmestyi Reinikaisen ohjaama ja käsikirjoittama komediasarja "Napamiehet", jossa hän myös näytteli.
Reinikainen aloitti opinnot Teatterikorkeakoulussa näyttelijäntyön linjalla 1991 ja valmistui 1995. Hän on työskennellyt muun muassa Ryhmäteatterissa. Hän on ollut ääninäyttelijänä monissa animaatioissa.
Yksityiselämä.
Reinikainen on naimisissa toimittaja Sonja Saarikosken kanssa. Hänellä on kaksi lasta entisen puolisonsa, näyttelijä Johanna af Schulténin, kanssa.
Jani Volanen

Jani Kristian Volanen (s. 1. marraskuuta 1971 Helsinki) on suomalainen näyttelijä ja ohjaaja-käsikirjoittaja.
Volanen opiskeli Teatterikorkeakoulussa 1989–1994 ja näytteli KOM-teatterissa 1994–1998. Hän on ollut vuodesta 1994 osa Julmahuvi-ryhmää, johon kuuluvat myös Tommi Korpela, Janne Reinikainen, Jukka Rasila ja Petteri Summanen.
Vuodesta 2002 Volanen on näytellyt ja ohjannut Q-teatterissa. Hänet tunnetaan myös yhtenä "Putous"-viihdeohjelman luojista. Volanen on näytellyt lukuisissa elokuvissa. Hän on voittanut kaksi parhaan miessivuosan Jussia, vuonna 2008 roolistaan elokuvassa "Miehen työ" ja vuonna 2017 elokuvasta "Jättiläinen". Hän teki myös "Pasila"-animaatiosarjaan useita äänirooleja, mukaan lukien sarjan päähahmon Kyösti Pöystin. Volaselle tyypillinen rooli on epämiellyttävä, rikollinen ja persoonallisuushäiriöinen mieshenkilö.
Vuonna 2017 Volanen aloitti Rabbit Filmsillä draamapäällikkönä. Vuonna 2019 hän ohjasi ja käsikirjoitti Ylelle mustan huumorin komediasarjan "M/S Romantic".
Yksityiselämä.
Volasen puoliso on näyttelijä Pirjo Lonka. Heillä on vuonna 2014 syntynyt tytär. Volasella on poika aiemmasta liitostaan näyttelijä Mari Perankosken kanssa.
Palkinnot.
Volanen ja ohjelmat, joiden tekoon hän osallistui, ovat menestyneet monissa kilpailuissa, kuten Venla, Kultainen TV, Kultainen Venla, Jussi ja Kultainen ruusu.
Melissa Gilbert

Melissa Ellen Gilbert (s. 8. toukokuuta 1964 Los Angeles, Kalifornia, Yhdysvallat) on yhdysvaltalainen näyttelijä. Suomessa hänet muistetaan parhaiten roolista 1970- ja 1980-luvun televisiosarjassa "Pieni talo preerialla", jossa hän näytteli Laura Ingallsia. Hän on myös toiminut kaksi kautta Screen Actors Guildin puheenjohtajana.
Gilbert oli naimisissa Bo Brinkmanin kanssa vuosina 1988–1992, ja heillä on yhteinen lapsi. Tämän jälkeen Gilbert oli naimisissa näyttelijä Bruce Boxleitnerin kanssa vuosina 1995–2011, ja myös heillä on yhteinen lapsi. Pojista nuorempi on nimetty Gilbertin ystävän ja kanssanäyttelijän Michael Landonin muistoksi Michaeliksi.
Melissa Gilbert esiintyi myös kahdessa Babylon 5 sarjan jaksossa, jossa hän esitti Anna Sheridania, John Sheridanin (Bruce Boxleitner) vaimoa.
Roolistaan sarjassa "Pieni talo preerialla" Gilbert sai tähden Hollywood Walk of Famelle, osoitteeseen 6429 Hollywood Bulevard. Tuolloin hän oli nuorin koskaan tähden saanut näyttelijä. Vuonna 1998 hänet otettiin mukaan Western Performers Hall of Fameen Oklahoma Cityn National Cowboy &amp; Western Heritage Museumissa.
Elokuussa 2015 Gilbert asettui demokraattipuolueen kongressiehdokkaaksi Michiganissa. Hän luopui kuitenkin ehdokkuudestaan terveyssyistä toukokuussa 2016.
Gilbert kärsi nuoruudessaan alkoholi- ja huumeongelmista ja käytti muun muassa kokaiinia.
Metsatöll

Metsatöll on virolainen 1990-luvun lopulla perustettu metalliyhtye, jonka musiikissa on vaikutteita muun muassa virolaisesta kansanmusiikista. 
Yhtyeen nimen "metsatöll" alkuperä on virolainen kiertoilmaus sudelle, jolla on keskeinen rooli virolaisessa kansanperinteessä. Yhtyeen perustamisen aikaan Viron metalliskene oli alkutekijöissään, ja yhtye on toiminut edelläkävijänä maansa metallimusiikille. 
Sen ensimmäinen demoäänite "Terast mis hangund me hinge" julkaistiin vuonna 1999. Syksyllä 2000 Metsatöll äänitti cover-version Judas Priestin kappaleesta ”Take On All The World”. Metsatöllun albumi, "Hiiekoda", ilmestyi 11. joulukuuta 2004. Marraskuussa 2005 ilmestyi uudelleenäänitys ensimmäisestä levystä "Terast mis hangund me hinge 10218". 
Yhtyeen kolmas albumi "Iivakivi" ilmestyi vuonna 2008, jonka jälkeen Metsatöll siirtyi virolaiselta Nailboard Recordsilta suomalaiselle Spinefarm Recordsille. Yhtye julkaisi parissa vuodessa levyt Äio (2010) ja Ulg (2011). Kuudes albumi Karjajuht ilmeistyi vuonna 2013. 
Joulukuussa 2017 yhtye tiedotti rumpali Marko Atson lähdöstä ja uudeksi rumpaliksi valittiin Tõnis Noevere. Yhtyeen seitsemäs albumi "Katk Kutsariks" julkaistiin helmikuussa vuonna 2019. 
Metsatöllin musiikki on lähinnä folk metalia. Viron muinaisuskolla ja muilla pakanallisilla perinteillä on ollut tärkeä rooli Metsatöllulle. Yhtyeen metalli on suoraviivaista riffittelyä, jonka tempo pysyy maltillisena ja jossa sanoitukset ja melodiat ovat pääosassa. Lokulaudan, torupillin, ängipillin ja haisutrummun kaltaiset soittimet nousevat paikoin lähes tasaveroiseen asemaan sähkökitaroiden ja rumpujen kanssa. 
Yhtyeen sanoitukset ammentavat innoitustaan voimakkaasti Viron historiasta ja kansanperinteestä. Keskeisiä teemoja ovat muun muassa virolainen muinaisusko ja taistelu ulkopuolisia valloittajia vastaan.
Yhtye esiintyi Suomessa vuosien 2010, 2012 ja 2014 Kivenlahti Rock -festivaaleilla Espoossa, Vuoden 2006 ja 2012 Tuska Open Air Metal Festival -festivaaleilla, Kuopio Rockcockissa vuosina 2007 ja 2010 sekä Lappeenrannan Rakuuna Rockissa vuonna 2014. Metsätöll on esiintynyt myös Ensiferum-yhtyeen lämmittelijänä muutamia kertoja.
Diskografia.
EP:t
Marc-Antoine Charpentier

Marc-Antoine Charpentier (1643 Pariisi – 24. helmikuuta 1704 Pariisi) oli ranskalainen barokin aikakauden säveltäjä. Hän syntyi Pariisissa tai sen lähellä ja opiskeli Roomassa Giacomo Carissimin johdolla. Charpentier sävelsi muun muassa oratorioita, messuja ja oopperoita. 
Charpentier’n sävellyksiin viitataan usein H-numerolla Hugh Wiley Hitchcockin vuonna 1982 julkaiseman luettelon "Les Œuvres de Marc-Antoine Charpentier: Catalogue raisonné" mukaan. Charpentier'n "Te Deumin" preludi on käytössä Euroopan televisio- ja radioliiton tunnussävelenä, joka soitetaan muun muassa Eurovision laulukilpailujen alkunumerona.
Räkätauti

Räkätauti, rotsi () on tartuntatauti, jota esiintyy lähinnä hevosella, muulilla ja aasilla. Se voi tarttua myös muihin eläimiin kuten koiraan, kissaan ja vuoheen. Sen aiheuttaa "Burkholderia mallei" -bakteeri, joka tarttuu yleensä saastuneen ravinnon tai veden kautta. Räkätaudin oireita ovat kyhmymäisten muutoksien muodostuminen keuhkoihin ja verenvuoto ylähengitysteiden limakalvoilta. Akuutti muoto ilmenee yskänä, kuumeena ja yleensä vain toisesta sieraimesta erittyvänä räkänä. Ainakin jos tautia ei hoideta, seuraa verenmyrkytys ja muutamassa päivässä kuolema. Kroonisessa muodossa kehittyy turpaan ja ihon alle kyhmyjä. Joissakin tapauksissa nämä vuotavat verta. Kuolinkamppailu voi kestää kuukausia. Eloonjääneet jäävät taudin kantajiksi.
Räkätautia esiintyy endeemisenä Afrikassa, Aasiassa ja Lähi-idässä sekä Keski- ja Etelä-Amerikassa. Se on saatu hävitetyksi Pohjois-Amerikasta, Australiasta ja suurimmasta osasta Eurooppaa valvonnalla, tuontirajoituksilla ja tartunnan saaneiden eläinten hävittämisellä. Suomessa räkätauti esiintyy harvinaisena, ja siitä on ilmoitusvelvollisuus.
Räkätauti voi tarttua myös ihmiseen, minkä takia se luokitellaan zoonoosiksi. Tartunta tapahtuu suorassa kontaktissa sairaaseen eläimeen vahingoittuneen ihon, nenän tai suun limakalvon taikka hengityksen kautta. Koska ihmisellä taudin aiheuttama kuolleisuus on suuri ja taudin puhkeamiseen riittää vähäinen määrä mikrobeja, räkätautia pidetään mahdollisena aseena bioterrorismissa, kuten myös melioidoosia, jonka aiheuttaa "Burkholderia malleille" läheistä sukua oleva "Burkholderia pseudomallei".
Aiheesta muualla.
https://www.evira.fi/elaimet/elainten-terveys-ja-elaintaudit/elaintaudit/hevoset/rakatauti/
Agrigento

Agrigento (sisiliaksi Girgenti, entinen virallinen nimi) on kaupunki Sisilian saaren lounaisrannikolla Italiassa. Se on Agrigenton maakunnan pääkaupunki. Kaupungissa on arviolta 59 770 asukasta (vuonna 2015) ja sen pinta-ala on 244,57 neliökilometriä.
Maantiede.
Agrigento sijaitsee Sisilian lounaisrannikolla. Se on rakennettu kukkuloille lähelle Drago ja San Biagio -jokien risteyskohtaa. Kaupungin talous perustuu kaivosteollisuuteen, maanviljelyyn sekä turismiin. Agrigenton satamana toimii Porto Empedocle noin 15 kilometriä kaupungista lounaaseen. Se on Sisilian lounaisrannikon paras satamapaikka ja merkittävä kaivossatama.
Historia.
Antiikki.
Antiikin Agrigento eli "Akragas" oli kreikkalainen doorilainen siirtokunta. Se perustettiin noin vuonna 582 eaa. Kaupunki kukoisti erityisesti arkaaisen kauden lopulla ja klassisen kauden alussa noin 550–406 eaa., ja sinne rakennettiin suurimmat doorilaista tyyliä edustaneet temppelit Kreikan ulkopuolella. Suurin temppeleistä oli Olympoksen Zeuksen temppeli, parhaiten puolestaan on säilynyt niin kutsuttu Concordian temppeli. Kaupungin tunnetuin asukas oli filosofi Empedokles. Roomalaisella kaudella kaupunki tunnettiin nimellä "Agrigentum".
Kaupungin tärkein arkeologinen alue tunnetaan nykyisin nimellä Valle dei Templi (”Temppelien laakso”). Se kuuluu Unescon maailmanperintöluetteloon vuodesta 1997.
Myöhempi historia.
Agrigentum mainitaan Sisilian merkittävimpien kaupunkien joukossa niin pitkään kuin saari säilyi Itä-Roomalla eli Bysantin valtakunnalla, mutta suhteessa antiikin aikaan kaupunki taantui. Sen kaupunkiala muuttui huomattavasti pienemmäksi, ja temppelit hylättiin tai muutettiin kirkoiksi.
Agrigentum oli ensimmäisiä kaupunkeja, jotka saraseenit valtasivat hyökättyään saarelle vuonna 825. Arabiaksi kaupunki tunnettiin nimimuodossa "Kirkent" tai "Jirjent". Normannit valtasivat kaupungin saraseeneilta Roger Guiscardin johdolla vuonna 1087. Se on kehittynyt nykyiseksi Agrigenton kaupungiksi, joka on edelleen yksi saaren tärkeimmistä kaupungeista. Kaupunki tunnettiin vuoteen 1927 saakka virallisesti sisiliankielisessä nimimuodossa "Girgenti", mikä oli muuntunut vanhasta nimestä keskiajalla.